Når kalenderen siger januar, valfarter vi som regel til landets træningscentre for at give den en skalle med den sunde livsstil og de gode træningsvaner. Men motivationen og de gode intentioner kan hurtigt blive afløst af hverdagens travlhed og et medlemskort, der samler støv sammen med træningstøjet. Det har de også oplevet i Hobro Idrætscenter, hvor der som regel var god tilslutning fra nytårsmotionisterne, men hvor frafaldet også kunne mærkes. Men nu har idrætscentret oprustet på den teknologiske front og investeret i et såkaldt E-gym system. Det er kort fortalt cirkeltræning, som man kender det fra andre fitnesscentre, men forskellen er, at de otte maskiner er langt mere teknologiske, ja måske ligefrem intelligente end normalt. Og det har altså fået nye motionister til at melde sig under fanerne. - Jeg plejer ikke at være glad for vægttræning, men de her maskiner tilpasser sig til mig, og jeg træner lige præcis med den rette vægt og de rette indstillinger, så jeg undgår skader, siger Bent Ørum, som har trænet siden årsskiftet, hvor E-gym blev introduceret i Hobro. Baseret på en indledende snak med centrets fysioterapeut eller de personlige trænere, samt styrke- og kropsmålinger, laver Egym selv et personligt tilpasset træningsprogram, som sikrer, at man altid træner med den rette effekt og uden at overstrække led eller forværre eventuelle skavanker. Al denne data er lagret på et armbånd, som man logger ind med, og så indstiller maskinene sig automatisk til den enkelte. - Med de gamle eller normale maskiner ser vi ofte, at folk kan være i tvivl om, hvordan den helt nøjagtigt skulle indstilles, hvor meget vægt eller hvor mange gentagelser, de skal tage. Og så kan man godt miste motivationen lidt. Her kører alt fuldautomatisk, og der er en kurve på skærmen, som man skal følge med i, så man er bare nødt til at lave det antal gentagelser, som programmet siger, fortæller Tine Holst, som er fysioterapeut i Hobro Idrætscenter. Hun har boet i Tyskland gennem mange år og i den forbindelse arbejdet meget med E-gym, som er meget udbredt i vores naboland. Hun har selv brugt maskinerne i sin aktive karriere som triatlet, og hun har trænet unge som gamle, topatleter og hofteopererede. Udover at være et nemt, sikkert og tilgengæligt træningssystem, har det en ekstra indbygget motivationsfaktor i form af en tilknyttet app, hvor man kan se egne resultater og udvikling og dyste mod de andre motionister i at optjene fælles træningspoint. - Jeg er jo når helt op på guldniveau. Det er bare godt, fortæller Dorthe Valentin, som begyndte at træne på grund af dårlige knæ. Nu kan hun slet ikke undvære det, og hun er en af dem, der kommer til at holde ved. - Jeg er vild med det. Min omgangskreds siger, at jeg har fået en helt anden holdning, og det er bare sjovt, siger hun. Tine Holst kom til Hobro Idrætscenter i efteråret 2021 og var med i opbygningen at det nye E-gym-center. Hun kan se, at det har en effekt på medlemstilgangen og fastholdelsen, og hun oplever glade motionister. - Det gør en kæmpe forskel i, hvor ofte folk kommer. Og de er vedholdende og de elsker det. Det er bare dejligt at være en del af, siger hun. Før jul var der omkring 500 medlemmer i Hobro Idrætscenter. Nu er der lige godt 700.

Referat:
Skal man holde fast i de sunde vaner, skal der måske mere end rygrad til. I Hobro Idrætscenter satser de på højteknologiske træningsmaskiner, og det ser ud til at virke.